নিজস্ব প্রতিবেদন: টিভি সিরিয়ালের অভিনেতা সায়ক চক্রবর্তীকে মারধরের অভিযোগ। রাত সাড়ে দশটা নাগাদ গড়িয়া স্টেশন সংলগ্ন বাজারের ঘটনা। অভিনেতাকে বাঁশ দিয়ে পেটানো হয়। চলে চড়়-থাপ্পড় অস্রাব্য গালিগালাজ। মারধর করা হয় সায়কের বন্ধু সুকান্ত কুণ্ডুকেও। গাড়ি রাখা নিয়ে ঝামেলা। অভিযোগ, আচমকাই সায়কের স্কুটিতে ভাঙচুর চালাতে শুরু করে একদল দুষ্কৃতী। শুধু সায়কের গাড়িই নয়, আশেপাশের বাইক ও সাইকেলেও ভাঙচুর চলে। প্রতিবাদ করলে শুরু হয় ঝামেলা। এরপরেই চড় মারা হয়। পরে বুকে বাঁশ দিয়ে আঘাত করে অভিযুক্তরা। বাঁধা দিতে গেলে মারধর করা হয় সায়কের বন্ধু সুকান্তকেও। শুধু অভিনেতা ও তাঁর বন্ধুই নয়, বাধা দিতে গিয়ে আক্রান্ত হয়েছেন বেশ কয়েকজন স্থানীয় বাসিন্দাও। গুরুতর জখম হয়েছেন রাজু দাস নামে এক অটোচালকও।  গড়িয়া বাজার সংলগ্ন ওই রাস্তায় ঝামেলা নিত্যদিনের। স্থানীয় কিছু দুষ্কৃতীদের বিরুদ্ধে হামেশাই দাদাগিরির অভিযোগ তোলেন স্থানীয়রা। এলাকায় এর আগেও বেশ কয়েকটি খুনের ঘটনাও ঘটেছে। এরইমধ্যে ভরা বাজারে অবাধ দুষ্কৃতী তাণ্ডব নিয়ে আতঙ্ক ছড়িয়েছে স্থানীয়দের মনে।